
Lovačke priče: Bilo je časno družiti se s Titom

U izdanju crnogorskog dnevnika Vijesti, knjiga ispovijesti zamjenika šefa bivše jugoslovenske UDBE, generala i narodnog heroja Jova Kapičića, pod naslovom Goli otoci Jove Kapičića novinarke Tamare Nikčević promovisana je u Podgorici, 3. decembra 2009. godine, kada se i pojavila u prodaji. Knjiga je već 4. decembra 2009. godine rasprodata, novo i dopunjeno izdanje je u pripremi. Sa dozvolom autorke, čitaocima e-novina u dva nastavka predstavićemo delove ovog bestselera 
*Kada ste dobili čin generala?

KAPIČIĆ: 1946. godine. Odmah nakon rata, napravljena je kadrovska struktura. U tom su dijelu Crnogorci zauzimali vrlo istaknuto mjesto. Aleksandar Ranković je bio postavljen na mjesto ministra policije, a četvorica od petorice njegovih pomoćnika, među kojima i ja, bili su Crnogorci.

*Sa dvadeset sedam godina ste, dakle, iz rata izašli kao heroj, dobili čin generala, bili jedan od glavnih ljudi UDB–e ...
KAPIČIĆ: Da se razumijemo: bio sam bog!

*Kakvo je to osjećanje?

KAPIČIĆ: Uh! ... Čudesno, intenzivno ... Ali, zna da bude i jako opasno. To je stvar karaktera. Moć lako opije i začas vas pretvori ili u velikog nitkova ili u sveca.

*Šta ste radili te 1945. godine?

KAPIČIĆ: Početkom 1945. sam pozvan u Ministarstvo spoljnih poslova, gdje mi je pomoćnik ministra, Vladimir Velebit – gospodin i plemić među nama partizanima - saopštio da sam raspoređen na mjesto savjetnika jugoslovenskog ambasadora u Parizu.

*Jugoslovenski ambasador u Parizu bio je Marko Ristić?

KAPIČIĆ: Jeste. Bio je vrlo obrazovan čovjek, učtiv, ali i jako neprijatan.

 *Kako ste se slagali?

KAPIČIĆ: Loše. Tražio je od mene da obavljam poslove koje sam smatrao ponižavajućim, pa mi se jednoga dana smučilo: “Druže ambasadore, ovdje nijesam došao da bih bio vaš potrčko. Ja sam general, ratnik i ne pada mi na pamet da budem bilo čiji kurir!”

*Šta vam je odgovorio Marko Ristić?

KAPIČIĆ: Ništa, htio je da bude gazda. Otišao je u Beograd i tražio da me povuku. Rekao je Titu: ili ja, ili on. Tito je pravilno procijenio da je u tom trenutku za Jugoslaviju bolje da u Parizu ostane Marko Ristić. Čim sam stigao u Beograd, zvali su me iz Titovog kabineta. “Ajde, sjedi” – ponudio me je Tito još na vratima. “Znam da si ljut, ali moram da ti objasnim. Jova, čim je Ristić došao, sebi sam postavio pitanje: ko će bolje da razgovara sa Malroom – Marko Ristić ili ti koji si juče stigao iz šume. Ko bi Jugoslaviju bolje predstavio?”

“Druže Tito, u pravu ste” – shvatio sam.

Pa, stvarno – šta bih ja sa Malroom?!

*Po povratku iz Pariza, 1946, šta vam je bio glavni zadatak?

KAPIČIĆ: Bilo ih je u to vrijeme mnogo. Jedan od glavnih je bilo i hapšenje Draže Mihailovića. OZN-a je u martu 1946. formirala grupu od nas deset, dvanaest, kojom je rukovodio lično Alaksandar Ranković. Prethodno je srpska OZN-a uhapsila Nikolu Kalabića, Mihailovićevog zamjenika, čovjeka kome je četnički vođa bezgranično vjerovao. Obećao je da će nam pomoći prilikom hapšenja Draže.

*Kako je OZN-a došla do Nikole Kalabića?

KAPIČIĆ: Na prevaru. OZN-a je imala informacije o njegovom kretanju, pratila ga je, namamila i uhapsila. Kalabić je odmah pristao da sarađuje. Odlučili smo da jedan broj pripadnika srpske tajne policije, zajedno sa Kalabićem, po svaku cijenu ubacimo među četnike. Bilo nam je veoma važno da Dražu uhvatimo živog. Moj zadatak je bio da, kao Rankovićev pomoćnik, odem u Višegrad i kontrolišem akciju. Prerušio sam se u šefa lokalne meteorološke stanice.

*Zašto baš to?

KAPIČIĆ: Činilo nam se da bi to moglo da bude najmanje upadljivo. Nosili smo nekakve žice, kablove, stalno nešto, kao, mjerili, premjeravali .. U stvari, kada su se naši momci ubacili među četnike, putem radio veze i u saradnji sa vojskom, pratili smo šta se događa u štabu Draže Mihailovića. Kalabić se sa momcima iz OZN-e već nalazio na Bijelom brdu, na granici sa Bosnom. Taktika je bila da lokalni seljaci koji su sa nama sarađivali puste priču da je u blizini viđen Nikola Kalabić, koji, izgubivši vezu sa glavnim štabom, na sve načine pokušava da pronađe Mihailovića. Kada je Nikola Kalabić konačno pronašao Dražu, ispričao mu je ono što smo prethodno bili dogovorili: Srbija je spremna za ustanak, za Dražin povratak, četnici moraju da se organizuju, da krenu u gerilsku borbu .. Logično, Draža je povjerovao u priču svog zamjenika i donešena je odluka da četnici krenu prema Srbiji. Akcija je krenula u Dobrunu. Mihailović je imao ličnu gardu, danas bi rekli – tjelohranitelje, koje su naši momci likvidirali. Bio je gotov! Stavili su mu lance na ruke i javili mi da dođem. Stigao sam u “marici” bez prozora. Momcima sam čestitao na uspješno izvedenoj akciji i uveo Mihailovića u kola.

*Šta ste mu rekli?

KAPIČIĆ: Ni riječ! Smjestio sam ga pozadi, sjeo do njega i krenuli smo za Beograd. Sjećam se da smo u Titovom Užicu bili stali da ručamo.
“Generale, hoćete li da vam momci donesu ručak, piće?” – pitao sam Dražu.
“Neću ništa, hvala vam” – odbio je.

Na početku karijere: General Kapičić 
Photo: Leksikon YU mitologije

*Kako je Draža Mihailović djelovao?

KAPIČIĆ: Žalosno. Onako mali i smežuran, izgledao je jadno i nikako. Cijelim putem je u ruci stezao prljavu šajkaču, ćutao, riječ nije progovorio. U Beograd smo stigli oko tri sata popodne. Odveo sam ga u kabinet ministra unutrašnjih poslova Srbije, Slobodana Penezića Krcuna. Tito je bio u posjeti Poljskoj, pa sam pozvao Rankovića:

“Druže Marko, stigao sam”!

”Otkud ti, Jovo?! Zašto si napustio Višegrad?!” – pitao me je.

Ne želeći da mu takvu vijest saopštim telefonom, pozvao sam ga da dođe u Krcunovu kancelariju, koja se nalazila u Đušinoj ulici. Vjerovatno nešto sluteći, Ranković je stigao kao metak. Nije mogao da vjeruje.

*Draža Mihailović je nešto rekao Rankoviću?

KAPIČIĆ: Ništa! Ćutao je, sjedio zgrčen na stolici ... Pored Draže je stajao naš oficir, koji ga je pazio da ne iskoči kroz prozor, da ne izvrši samoubistvo. Krcun Penezć je bio u Novom Sadu. Kada je stigao, u njegovom kabinetu smo se ponovo okupili Ranković, Krcun, Draža Mihailović sa policajcem koji je za njega bio zadužen i ja. “Osim srpskog, ima li još negde u svetu naroda u kome zamenik pristane da izda svog vrhovnog komandanta?!” Bilo je to sve što je rekao Draža Mihailović.

*Pratili ste suđenje?

KAPIČIĆ: Jesam, naravno. Bilo je nekih intervencija iz inostranstva da se Draži Mihailoviću spasi glava. Čuo sam Tita kada je rekao: “Kako da mu sačuvamo glavu?! Šta će reći Srbija?!”

*Kako to mislite: šta će reći Srbija?

KAPIČIĆ: Bilo je drugačije vrijeme. Srbija je insistirala na svom antifašizmu, a Srbi su veoma vodili računa o tome da ih neko od ostalih naroda FNRJ ne optuži da na bilo koji način štite saradnike okupatora, kvislinge kakav je bio Draža Mihailović. Danas je, nažalost, drugačije ... Vidite da traže Dražinu rehabilitaciju ...
*Kako na to gledate?
KAPIČIĆ: Kao na sistematski pokušaj mijenjanja istorije ...
*Ipak, da li je tačno da 1941. Srbi nijesu baš masovno prilazili komunistima i partizanima?
KAPIČIĆ: Tačno je da partizanske jedinice, u odnosu na broj stanovnika, nijesu masovno popunili Srbi iz takozvane uže Srbije. Bilo je Srba iz Bosne, Hrvatske, Dalmacije, Vojvodine ... Ali, bez obzira na to, Srbi su brojnost nadoknađivali neizrecivim junaštvom.

*Znate li gdje je strijeljan Draža Mihailović?

KAPIČIĆ: Ne znam. Rekao sam vam da sam Dražu doveo ne u Rankovićevu, nego u kancelariju Krcuna Penezića. To znači da je, osim hapšenja, sve ostalo bila nadležnost srpske UDB–e. Savezna se u tu stvar nije miješala. Poslije hapšenja Draže Mihailovića, dobio sam naređenje da odem u Crnu Goru.

*Šta je prethodilo Rezoluciji Informbiroa?

KAPIČIĆ: Staljin je htio da nas pokori po svaku cijenu... Rusi su se prema nama ponašali kao da smo njihova gubernija. Na Titovu adresu su iz Moskve stigla dva pisma – prvo, 27. marta 1948, a drugo, još žešće, 4. maja iste godine. Bio je optužen da služi imperijalizmu, da je odustao od komunističke partije ... Nakon toga, Tito je 19. maja pozvan u Bukurešt, na sjednicu Informacionog biroa komunističkih partija.

*Kakva je bila jugoslovenska reakcija?

KAPIČIĆ: Osim Andrije Hebranga i Sretena Žujovića, koji su se, čim su počeli prvi napadi na Tita, izjasnili za Staljina, svi su bili u šoku. Bilo nam je teško. Staljin je bio idol i niko od njega nije očekivao takav udar. Rusi su pokušali da ponize svog najboljeg saveznika i prijatelja. Tito je odmah sazvao sjednicu Centralnog komiteta KPJ. Obavijestio je članove CK da neće da ide u Bukurešt i predložio im da ga, ako misle drugačije, smijene. Svi su odmah skočili: Kako da ideš?! Nećemo da te šaljemo pod Staljinov nož!

Vojnik i vrhovni komandant: U društvu sa Titom 
Photo: Arhiva TN

*Da li je SSSR bio iznenađen odgovorom?

KAPIČIĆ: Sada su oni bili šokirani. Sa sjednice u Bukureštu, koja je održana 28. juna 1948, stigla je rezolucija Informbiroa u kojoj su Jugosloveni bili pozvani da ustanu protiv “slugu imperijalizma”. Rezoluciju IB, uz odgovor jugoslovenske Vlade SSSR-u, Borba je 30. juna 1948. prenijela u cjelosti.

*Taj odgovor je pisao Milovan Đilas?

KAPIČIĆ: Đilas je pisao, a Plenum CK KPJ usvojio tekst.

*Šta je bio Hebrangov i Žujovićev stav?

KAPIČIĆ: Da se prihvati kritika, tj. da se uradi ono što je od nas tražio Staljin. Kasnije su obojica bila izbačeni iz Partije i zatvoreni u vilu kod Sremskih Karlovaca. Bila je to neka vrsta kućnog pritvora. Išao sam da ih obiđem ...
*Slao vas je Aleksandar Ranković?
KAPIČIĆ: Naravno. Tražio je da odem kod njih, saopštim im da su isključeni iz Partije i da će, ne budu li se pokajali, biti uhapšeni. Žujović je bio ugledan, hrabar čovjek, član Vrhovnog štaba, tokom rata jedan od dvojice najznačajnijih Srba. Tek što je bio započeo štrajk glađu.

“Crni, zašto štrajkuješ glađu?” – krenuo sam oštro. “Ko te je tjerao da ustaješ protiv Tita i Partije? Zar nijesi zajedno sa njim stvarao Jugoslaviju? Kako te nije sramota?! Bio si dobar čovjek i ostani takav do kraja. Prekini štrajk, napiši Titu pismo i pokaj se. U suprotnom, bićeš uhapšen”.

*Šta vam je odgovorio?

KAPIČIĆ: “Jovo, donio si mi crne vijesti” – rekao je uhvativši se za glavu. “Ali, ako je tako, napisaću Titu pismo”.

*Kako je reagovao Andrija Hebrang?

KAPIČIĆ: Nije želio da razgovara... Čitao je knjigu. Rekao sam mu isto što i Žujoviću. Bio je vrlo nadmen i arogantan čovjek. “Dobro, hvala” – rekao je, ne pogledavši me. Odbio je da napiše pismo Titu.

*Zašto je Andrija Hebrang kasnije stavljen u nadležnost srpske UDB-e? Zar nije bilo logično da bude pod saveznom ili hrvatskom?

KAPIČIĆ: Ne znam, to je bila greška. Da je “slučaj Hebrang” bio u nadležnosti savezne UDB–e, vjerujem da bi stvari bile mnogo drugačije.

*U kom smislu drugačije?

KAPIČIĆ: Prema njemu bismo se, siguran sam, drugačije odnosili; ne bismo ostavljali prostora za različite sumnje koje su ostale do danas ... Milorad Milatović, pomoćnik Krcuna Penezića je saslušavao Hebranga. Informacija da je Hebrang u zatvoru izvršio samoubistvo objavljena je kasnije u Milatovićevoj knjizi. Pričalo se da je Andriju Hebranga ubila policija ... Ne vjerujem da je to tačno.

*Zašto ne vjerujete? Kako neko može izvršiti samoubistvo objesivši se o nepostojeći radijator?!

KAPIČIĆ: Ako čovjek odluči da se ubije, ne možete ga u tome spriječiti. Uostalom, to nije ni vaša, a ni moja stvar; nijesmo bili tamo ...

 *Ali, kako onda tvrdite da Hebrang nije ubijen?

KAPIČIĆ: Ne tvrdim. Tako su mi rekli.

*Ko vam je rekao?

KAPIČIĆ: Upravnik zatvora, Pavle Baljević, je bio moj prijatelj. “Ubio se” – rekao mi je. Da li je od mene nešto krio, ne znam. Pitao sam i Milatovića. ”Jovo, dodijalo mu je. Ubio se!” – tvrdio je i Milatović. Ne znam, sa tim nijesam imao posla.

*Koliko puta ste posjetili Goli otok?

KAPIČIĆ: Tri puta, ukupno pet dana. Prvi put, prije nego što je zatvor i napravljen, Ranković mi je rekao da izvidim teren: „Javi se Stevu Krajačiću, a on će ti dati dalje instrukcije. Miroslav Krleža, koji je to čuo od vajara Antuna Augustinčića, ispričao nam je da u Kvarnerskom zalivu postoji ostrvo mermera na koje bi mogli da smjestimo naše IB-eovce“.

*Miroslav Krleža je ispričao?! Kome?

KAPIČIĆ: Ne znam. Pretpostavljam Titu.

*Nijeste to neposredno čuli?

KAPIČIĆ: Ne. Čuo sam od Rankovića, ali ga nijesam pitao ni kome je to Krleža rekao, ni od koga je Marko to čuo ... Pazite: Krleža nije predložio osnivanje logora, taman posla; samo je rekao da je od Augustinčića čuo da postoji ostrvo mermera ...

*Zato vas i pitam.

KAPIČIĆ: Ne, ne! ... Ranković mi je tako rekao, a ja nijesam imao razloga da ga dalje propitujem. Na Goli otok sam otišao sa profesorom geologije ...
*Kojim profesorom?

KAPIČIĆ: Ne sjećam mu se imena; znam da je bio profesor Beogradskog univerziteta. Goli otok je bilo malo, kamenito, pusto ostrvo, puno zmija. Međutim, profesor je utvrdio da golootički mermer nije tip sedimentne materije, nego da je u pitanju eruptivna masa koja nije za upotrebu.

*Aleksandar Ranković je rekao na Golom otoku je polovina nevinih!

KAPIČIĆ: Ne, ne ... Upravo se i pozivam na Rankovićevu izjavu: trećina nevinih! Ali, šta smo mogli?! Sa naše strane, tamo niko nije ubijen, niko strijeljan, mučen, zlostavljan ... To je laž!

Mermer i zvuci: Goli otok, unplugged 
Photo: panoramio.com

*Kako laž?! Postoje svjedočenja tih ljudi. Književnik i akademik Dragoslav Mihajlović je pisao o užasima i poniženjima koje je tamo doživio.
KAPIČIĆ: Kakvi ljudi, kakav akademik?! To su lažovi! Sjećam se da sam učestvovao na tribini o Golom otoku, kojoj je prisustvovao i taj vaš akademik. “Da li je istina” – javio se odmah da mi postavi pitanje, “da su jednom, u čast vašeg dolaska, na Golom otoku ubijena dvojica zatvorenika? Njihove leševe su stražari kasnije doneli da vam ih pokažu!” Začudilo me je takvo pitanje. Nije ga postavio neuk čovjek, nego akademik. Pitao sam ga da li je tome lično prisustvovao. “Nijesam” – rekao je - “ali sam čuo”.

“Gospodine Mihajloviću, to nije tačno” - uzvratio sam. “Ali, i ja sam čuo zanimljivu priču: kažu da ste na Golom otoku, među zatvorenicima, važili za nejveću ništarobu i đubre!” Zanijemio je. Poslije toga je dao intervju za jedne beogradske novine i, nakon duže vremena, prvi put nijednom riječju nije pomenuo Goli otok.

*Molim vas ...  Poznato je da su zatvorenici, baš zbog torture koju su preživjeli, kasnije izbjegavali da pričaju o danima provedenim na Golom otoku.
KAPIČIĆ: Kakva tortura?! Sve su to gluposti, najobičnije laži! Kakvo mučilište?! Evo, pitam vas: zašto Dobrica Ćosić, kada se vratio iz obilaska Golog otoka, nešto o tome nije rekao?! Recite mi: zašto?!

*Rekao je Aleksandru Rankoviću i Edvardu Kardelju! 

KAPIČIĆ: Pustite to! Zašto nije javno rekao?! Zato što nije bilo mučenja! ... Evo, ne vjerujete?! Znam, mnogi ne vjeruju ... Zatvorenici su se međusobno sukobljavali, tukli, podmetali, špijali ... Ponižavali su jedni druge i zato ne žele o tome da govore ...
*Ali, zna se da je UDB-a ubacivala svoje ljude koji su zatočenike provocirali, podsticali na sukobe ...
KAPIČIĆ: To nije istina! UDB-ini saradnici su bili samo tzv. sobne starješine, zatvorenici koji su, prihvativši saradnju sa nama, kontrolisali ostale, prijavljivali nam šta se dešava, šta ko priča ... Inače, svaka nova grupa koja bi stigla na Goli otok, morala je najprije da prođe “toplog zeca”. Stari zatvorenici bi napravili špalir kroz koji su trčali pridošlice. Ovi su ih psovali, pljuvali, udarali nogom u zadnjicu, udarili im po koji šamar ... To je bilo poniženje. Niko od UDB-e nije ubijao ili mučio zatvorenike. Svega stotinu njih je upravljalo logorom! ... Šta nam je to trebalo? Bili su izolovani, okolo njih more, nigdje nikoga. Izdali su, izjasnili se za Staljina i SSSR i nema te zemlje i te demokratije na svijetu u kojoj takvi ljudi ne bi bili kažnjeni.

*Zašto čuvari nisu spriječili sukobe o kojima govorite?

KAPIČIĆ: Nijesu htjeli da ih sprečavaju. Neka se tuku, neka rade šta hoće… Zašto da sprečavamo?!

*Zato što su vam, recimo, ti ljudi do juče bili prijatelji, saborci ... Najzad, bili su – ljudi!

KAPIČIĆ: Ali su se okrenuli protiv nas, izdali su zemlju, Tita, Partiju ... Tačno je: bili su sa nama u ratu, znali smo ko su, na šta su spremni i možda baš zbog toga što smo imali svijest o tome sa kim imamo posla, na neki način smo ih se i plašili. (...) Kada sam drugi put otišao na Goli otok, najprije sam obišao svaku baraku i zatvorenicima održao kratak govor.

*Šta ste im rekli?

KAPIČIĆ: “Naša država” - rekao sam – “za čiju ste se slobodu borili na isti način na koji sam i sam to činio, neće dozvoliti da je, poslije toliko žrtava, neko danas ruši”. Kazao sam im i da sam svjestan da među njima ima velikih junaka, i hrabrijih od mene, ali da to ne mijenja stvar ... Da, bojali smo ih se! Sjećam se da sam jednom, tokom razgovora sa Rankovićem, predložio da sve zatvorenike ne okupljamo na istom mjestu. “To nijesu ljudi sa ulice, skupljeni s koca i konopca. To su ratnici koji su hrabro ginuli, koji su stradali ne štedeći se nijednog trenutka ... Šta ako ih tamo bude nekoliko hiljada?! Koja je vlast u stanju da spriječi njihovu pobunu?! Šta ako krenu na nas?!” – pitao sam.

“Onda ću ih sve pobiti” – odgovorio je Ranković.

(...)

Bilo je “biti ili ne biti”, strahoviti pritisak. Da nijesmo napravili Goli otok, cijela bi Jugoslavija postala Goli otok! Bili smo ugroženi i nijesmo mogli da dozvolimo da raste peta kolona.

*Razumijem argument o ugroženosti, o opasnosti kojoj ste mogli biti izloženi, ali ne mogu da razumijem da ste se protiv Staljina borili njegovim, staljinističkim metodima!

KAPIČIĆ: Goli otok jeste crna mrlja na našoj revoluciji i to se, sa stanovišta humanosti, ne može braniti. Međutim, nije bilo torture ... I zapamtite što ću vam reći: nije Vlado Dapčević, niti bilo ko od njih, zatvorenika ... Ja sam najveća žrtva Golog otoka!

+++
Ivo Andrić piše Kapičiću
Novi Sad 1. novembra 1961. g. Park Hotel

Dragi druže Kapičiću,

Pre svega, hvala na čestitci i hvala vašoj ambasadi koja mi je u nekoliko poslednjih godina učinila dosta usluga.

Pišem Vam iz N. Sada gde sam se sklonio na З-4 dana odmora. Nisam ove jeseni dobro sa zdravljem, ali ću učiniti sve da dođem u Stokholm, sa ženom, i da odgovorim svima obavezama, kako najbolje mogu i umem.

Oprostite što ću Vas zamučiti raznim pitanjima, sve do sitnica, ali hteo bih da ne učinim ništa ni previše ni premalo. Molim Vas da se neko od vaših saradnika obavesti što pouzdanije i što podrobnije o celom programu. Između ostalog važno mi je da znam šta je sve od odela potrebno. Naravno, samo ono što je neophodno. Smoking imam, a frak ću poručiti ovde u Beogradu, ako bez njega ne može. Da li je neophodno ono što se zove žaket ili je dovoljno imati tamno odelo ?Kakve haljine treba da ponese moja žena?

Mislim da bi trebalo biti bar nekoliko dana ranije u Štokholmu? Gde nam savetujete da odsednemo? ltd.

Ja sam telegrafski zahvalio Akademiji. Čim dobijem njen upitnik, odgovoriću na njega. U načelu, voljan sam da učinim sve što treba, ali Vas molim da učinite koliko možete da broj i obim ceremonija bude što manji. To važi za strance, a Vama i ambasadi stojim, naravno, na raspoloženju u svakom pogledu.

Molim Vas da mi odgovorite na moju beogradsku adresu (Proleter. brigada 2-a) gde ću biti već u nedelju 5 om. Svaki vaš savet doći će mi dobro.

Još jednom, hvala na svemu. Sa drugarskim pozdravima

vaš I. Andrić

P.S. Primio sam poziv Stokholms Universitets Studentkar (Hollaendergatan 32) na tradicionalni prijem. Sačekaću vaše pismo pre nego im odgovorim.

Svedok i kreator istorije: Jovo Kapičić (2)

Uvijek za Srbiju, uvijek protiv Miloševića

http://www.e-novine.com/feljton/34667-Uvijek-Srbiju-uvijek-protiv-Miloevia.html

Književni razgovori o smokingu: Ivo Andrić i Jovo Kapičić

U izdanju crnogorskog dnevnika Vijesti, knjiga ispovijesti zamjenika šefa bivše jugoslovenske UDBE, generala i narodnog heroja Jova Kapičića, pod naslovom Goli otoci Jove Kapičića novinarke Tamare Nikčević promovisana je u Podgorici, 3. decembra 2009. godine, kada se i pojavila u prodaji. Knjiga je već 4. decembra 2009. godine rasprodata, novo i dopunjeno izdanje je u pripremi. Sa dozvolom autorke, čitaocima e-novina u dva nastavka predstavićemo delove ovog bestselera 
*Kažete da ste najveća žrtva Golog Otoka, da su Vam priču o upravljanju logorom namjestili Crnogorci ... Ali, zar ne mislite da često sami tome doprinosite?! Osim Vas, danas gotovo više niko ne brani Jugoslaviju, ni Tita, ni Neretvu, ni Sutjesku ... O Golom otoku da i ne govorimo ...
KAPIČIĆ: Neka ne brane, ja ću! Braniću svoje nasljeđe, jer sam bez njega niko i ništa.

*Vaše nasljeđe je i Goli otok?

KAPIČIĆ: Sve je to moje nasljeđe, i trinajestojulski ustanak, i Sutjeska i Sinjajevina, i Neretva ... I Goli otok. Ne mislite valjda da ću da pokazujem termopilsko pismo Titu, da se dičim onim što je bilo dobro, a da bježim od onoga što nije valjalo ... Ne pada mi na pamet!

*U međuvremenu, postali ste komesar Druge dalmatinske brigade?

KAPIČIĆ: Zamjenik komesara, partijski rukovodilac, komandant te herojske brigade bio je takođe Crnogorac, Ljubo Vučković, njegov zamjenik Srbin - Ratko Sofijanić, a komesar – o tome se vodilo računa - Hrvat, Mate Ujević. Bili smo došli do Neretve, ali se na drugu stranu nije moglo. Njemačka i italijanska komanda koncentrisala je jake snage u dolini rijeke, a na lijevoj obali i istočnoj Hercegovini čekalo nas je blizu 20 hiljada četnika. U međuvremenu, pristizalo je četiri hiljade ranjenika koje je štitila Sedma banijska divizija i koje smo morali da prebacimo na drugu obalu Neretve. Titova naredba je bila da se sruši most. Vlado Rus, inžinjer pri vrhovnom štabu, digao je most u vazduh, tako je 27. februara 1943. počela bitka za ranjenike.

*Da li je Titova odluka da se sruši most bila ispravna?

KAPIČIĆ: Naravno, jer su Njemci bili sigurni da se povlačimo. Kad je most srušen, Ttito je u Vrhovni štab pozvao komadanta Ljuba Vučkovića i mene. Drugoj dalmatinskoj brigadi dao je zadatak da tokom noći pređe na drugu stranu Neretve, napravi improvizovani most preko koga bi prešli vojska i ranjenici. Od žice su napravili opasače na kojima su visile male italijanske bombe razorne snage... Dalmatinci, i plivači i junaci- ne znam da li je i jedan bio stariji od 20 godina - skočili su u ledenu i zastrašujuću Neretvu. Opačić Glišo, koji je zubima držao gvozdenu sajlu, uspio je da je veže za drugu obalu. Bila je noć, pljuštala je kiša. Kada se Opačićeva desetina dočepala druge strane Neretve, bombama su zasuli četnike koji su se dali u bijeg, ostavivši nam konje, hranu i municiju... pomoću sajle, izgrađen je improvizovani prelaz preko Neretve. Borci sa ranjenicima su polako počeli da prelaze na drugu obalu. Bio sam 17. u redu ...
*Svi ste prešli?

KAPIČIĆ: Svi! Zato smo, uprkos ogromnim gubicima, bitku na Neretvi, svakako jednu od najstrašnijih i najkrvavijih bitaka Drugog svjetskog rata, doživjeli kao veliku pobjedu, ma koliko bio nadmoćniji, neprijatelju smo zadali ozbiljan udarac, spasili ranjenike, tako da smo se bez obzira na sve, osjećali moralno nadmoćnima. A, to je za nas borce bilo izuzetno važno. Druga dalmatinska brigada se povlači prema Crnoj Gori i tamo boravi do maja 1943, kada je počela najžešća i najužasnija bitka Narodno-oslobodilačkog rata, tzv. Peta neprijateljska ofanziva.

Okupator je u ovu operaciju, poznatu kao ''Peta neprijateljska ofanziva'' ili Bitka na Sutjesci, uveo 127 hiljada (67 hiljada Njemaca, 43 hiljada Italijana, dve hiljade Bugara i oko 15 hiljada četnika), uz podršku 170 aviona, osam artiljerijskih pukova i velikog broja tenkova - protiv  Glavne operativne grupe jačine 22 hiljade partizana. Šest na jednog, što je po vojnim normama duplo više nego što je potrebno za apsolutni borbeni uspjeh napadača. Glavna operativna grupa se uspješno probila iz okruženja uz ogromne gubitke od 7543 poginula borca, među njima 597 partizanki, što je nezabilježeni primjer gubitaka žena-boraca u istoriji ratovanja. Najviše je bilo Srba 11851, Hrvata 5220, Crnogoraca 3295, Muslimana 866, Jugoslovena 757, Jevreja 74, Slovenaca 21, Makedonaca četiri, Albanaca tri, Italijana 10 i Njemaca četiri.

Kapetan Vilijem Dikin, Englez koji je bio kod Tita u Vrhovnom štabu, još prije bitke na Sutjesci vidjevši što se sprema, rekao je Titu: ''Pri ovakvom odnosu snaga, bitka se predaje''. "Nećemo se predati, probićemo se"- odgovorio mu je Tito. Na Sutjesci smo pokazali međuljudsku hrabrost... Dalmatinci na Barama, Srbijanci na Vučevu, Crnogorci na Ljubinom Grobu - odbranivši Sutjesku - platili su stravičnu cijenu. To su bili – heroji divovi.

*Zašto je formirana Atomska komisija?

KAPIČIĆ: Na ideju da formiramo Komisiju za atomsku energiju došli smo nakon sukoba sa SSSR–om.

*Čija je to bila ideja?

KAPIČIĆ: Naša, rukovodstva države. Aleksandar Ranković, Edvard Kardelj i Boris Kidrič su organizovali sastanak na kome je donešena odluka da se formira tzv. Atomska komisija. Osim Rankovića, koji je bio na njenom čelu, Komisiju su činili Boris Kidrič, Svetozar Vukmanović Tempo, Pavle Savić i Dragiša Ivanović. Cilj je bio da se napravi institut i da se iz inostranstva dovedu stručni ljudi, inženjeri ... Odobrena su velika novčana sredstva i pružena bezrezervna pomoć. Iz Francuske je doveden profesor Valen, naučnik i ekspert za tu vrstu posla.

*Šta je bio vaš zadatak?

KAPIČIĆ: Bio sam zadužen za bezbjednost ...

*Zašto je uopšte Jugoslaviji bila potrebna atomska bomba?

KAPIČIĆ: Ako su atomsku bombu imali Rusi i Amerikanci, morala je imati i Jugoslavija! Dobio sam zadatak da nađem uran.

*Kako - da nađete uran?!
KAPIČIĆ: Boris Kidrič mi je dao zadatak da do sledećeg sastanka Komisije saznam postoji li u našoj zemlji nalazište urana. To se nije moglo pouzdano utvrditi bez Gajgerovog aparata, a njega je, kako mi je objasnio akademik Pavle Savić, bilo moguće kupiti u Americi. (...) Luki Vučiniću, mom udbašu, dao sam torbu u kojoj je bilo 300. 000 dolara i poslao ga u SAD, kod jugoslovenskog ambasadora u Vašingtonu, Vlada Popovića. “Pitaj Vlada gdje možeš da kupiš taj Gajgerov brojač” – rekao sam.

*Zašto je nosio toliko novca?

KAPIČIĆ: Pa, da bi kupio aparat! Nijesmo znali koliko košta, a bilo bi opasno da smo počeli da se raspitujemo okolo. Vučinić je iz Beograda najprije stigao u Berlin, odakle je trebalo da otputuje za Vašington. Slovenac, Vitko Klaj, bio je naš predstavnik u jugoslovenskoj trgovinskoj misiji u Berlinu ...
*UDB–a je imala trgovinsku misiju?!

KAPIČIĆ: Nije to baš bila trgovinska misija ... Klaj je bio predstavnik Saveznog ministarstva unutrašnjih poslova, koje je, pored operativnih zadataka, vodilo ekonomske poslove za sebe ...
*Kako to mislite – za sebe?

KAPIČIĆ: U pitanju je bila ekonomska djelatnost pomoću koje smo punili budžet, gradili stanove za naše radnike ...
*Kakva “ekonomska djelatnost”?

KAPIČIĆ: Sačekajte! Njemačka je bila zemlja u kojoj se moglo na lakši način doći do sredstava, baviti se različitim trgovinskim kombinacijama. (...) Bilo je haotično doba, odmah nakon rata, 1952 ... Klaj nije imao firmu, tom vrstom privredne djelatnosti se bavio kao pojedinac ... (...) Ako je imao 1000 maraka Zapadne Njemačke, otišao bi u Istočni Berlin i za taj novac bi dobio tri puta više. To je bila …

*To je bio – šverc!

KAPIČIĆ: Bila je to razmjena kursa marke. Novac je uplaćivan u UDB–in fond, iz koga smo gradili stanove, ljetovališta za naše radnike, koristili taj novac za stvari koje nijesmo mogli raditi preko državnog budžeta ...
*Koje stvari?

KAPIČIĆ: Svoje doušnike, na primjer, nijesmo mogli da platimo tako što bismo ih stavili na zvanični spisak Ministarstva finansija. Ko bi na to pristao?! Zato smo morali da imamo sopstvena sredstva iz kojih bismo ...
*Plaćali špijune?!

KAPIČIĆ: Nazovite kako hoćete. Zahvaljujući sličnim poslovima, UDB–a se sama izdržavala. Ako su svote bile veće, veća je bila i zarada ... (...) Kada je Luka Vučinić stigao i objasnio Vladu Popoviću zašto je došao, ovaj nije mogao da vjeruje.  “Donio si tolike pare da bi kupio Gajgerov aparat?!” – čudio se. “Znaš li da to ne košta više od stotinu dolara”?! Eh, otkud bi znao!

Disident pre vremena: Milovan Đilas 
Photo: Stock

* A Đilas?

KAPIČIĆ: Đilas je bio neposredan čovjek, često prijek i ljut, a ponekad srdačan i prostodušan kao dijete. Poslije rata, Đilas je bio jedan od četvorice najvažnijih ljudi u državi. Crna Gora se dičila Đilasom sve do tog prokletog teksta u Novoj misli.

*Anatomija jednog morala? 

KAPIČIĆ: Tako je! U Novoj misli se pojavila Anatomija, u kojoj nas je Đilas ne samo kritikovao, nego i uništio! (...) Đilas nije direktno pominjao Tita, ali je napao novu klasu, naš dvostruki moral, licemjerje, privilegije koje smo prihvatili ... Prerano ...
Početkom šezdesetih, kada sam postavljen za ambasadora u Švedskoj, legendarni socijaldemokrata i predsjednik švedske Vlade, Tage Erlander, rekao mi je: “Kakva šteta za Đilasa! Njegovim odlaskom, Jugoslavija je mnogo izgubila. Đilas je trebalo da ostane i pokuša da mijenja sistem iznutra.”

*Kako ste reagovali kada ste pročitali Đilasovu “Anatomiju”?
KAPIČIĆ: Bio sam zapanjen. Dao sam i ženi da pročita. Sjutradan me je pozovao Ranković.
“Jova, jesi čitao poslednji Đidov tekst?”

“Nijesam, druže Marko” – rekao sam za svaki slučaj – “ali ga je pročitala moja žena”.

“I? Šta kaže?” – interesovao se Ranković.

Rekao sam da nije zadovoljna onim što je pročitala.

“E, nisam ni ja!” – jedva je dočekao.

Vidio sam da je ljut, ali sam se negdje ipak nadao da je Đilas napisao tekst uz  neku vrstu podrške ili dozvole partijskog vrha. Međutim, Ranković mi je na licu mjesta, jednom rečenicom razjasnio stvar: ”Teško njemu, ali teško i nama!”

*Bili ste ambasador i kada je Ivo Andrić 1961. dobio Nobelovu nagradu?
KAPIČIĆ: Pratio sam ga u Stokholmu kada je primao Nobelovu nagradu za književnost. Prije nego što je stigao, poslao mi je pismo i zamolio me da ga obavijestim o protokolu ... Za tu priliku, sebi sam bio kupio smoking. Moj prijatelj, ambasador Velike Britanije, takođe je nosio smoking. Međutim, nije mi se svidio.
”Kako to izgledaš?!” – kritikovao sam ga. “Nijesi morao da dođeš u tom izgužvanom smokingu. Nije valjda da nemaš bolji?”

“Gospodine Kapičiću” – pogledao me je začuđeno – “ovo je smoking koji sam naslijedio od svog dede”. Kakva bruka! – pomislih. Bolje da sam ćutao. A moj je đed čuvao ovce.

*Kakav je utisak Ivo Andrić ostavio na vas?
KAPIČIĆ: Bio je fin, malo zatvoren, ali uljudan, uglađen čovjek. Kasnije, u švedskom univerzitetskom centru Upsali, Andrić je održao sjajno predavanje. Nakon toga, studenti i profesori su postavljali pitanja. Odgovarao je na jeziku na kome mu je postavljeno pitanje. Na kraju i na poljskom. “Ja sam poljski đak” – objasnio mi je. “Učio sam i u Krakovu.”

*Koliko dugo je Andrić boravio u Švedskoj?
KAPIČIĆ: Nekoliko dana. Kada je odlazio, pitao me je šta bi mogao da pokloni ljudima koje mu je švedska vlada odobrila kao pratnju. “Nešto što je trajno” – predložio sam. Zamolio sam atašea za štampu, Slovenca koji je tih dana dobio sina i dao mu ime po Andriću, da mu pomogne prilikom kupovine. Usput, Andriću sam predložio da kupi poklon i za tog tek rođenog dječaka. Andrić se u ambasadu vratio sa nekakvim kristalom za pratioce i aluminijskim tanjirom sa kašikom i viljuškom za dječaka. Ovo poslednje nije vrijedilo ni dva dinara! Bio je veliki čovjek, ali i veliki škrtac.

Turistički predah: Tito i Kapičić u šetnji 
Photo: Arhiva TN

*Priredili ste prijem u ambasadi povodom dodjele Nobelove nagrade?
KAPIČIĆ: Jesam, naravno. Bilo je fantastično. Pored mene je za stolom sjedio najstariji član Nobelovog komiteta. “Zašto je Andrić, a ne Miroslav Krleža dobio Nobelovu nagradu?” – pitao sam ga. Andrić je veliki nacionalni pisac koji je opisao svoj narod i zato je dobio Nobelovu nagradu”. (...)

*Šta se dešavalo uoči Brionskog plenuma?
KAPIČIĆ: Negdje uoči Brionskog plenuma, 1966, pozvao me je Vlado Popović, čovjek od Titovog velikog povjerenja i rekao mi da Stari želi da me vidi. Nijesam ni slutio šta se sprema. Tito me je primio u svom salonu. Šetao je gore–dolje, bio vidno uznemiren.

“Sjedi, Jova” – progovorio je konačno. “Znaš li zašto sam te pozvao?”

Nijesam imao pojma.

“Znaš li, Jova, da Ranković sprema državni udar?”

Bio sam šokiran.

“Druže Tito, ne mogu da vjerujem! Da li je moguće da Aleksandar Ranković vama nešto sprema?! Jeste li sigurni?”

“Siguran sam, Jova, siguran” – nastavio je Tito. “Hajde u moju spavaću sobu da vidiš kako mi je postavio uređaje ispod kreveta!” 

*Jeste li otišli?
KAPIČIĆ: Nijesam. Odbio sam da uđem u Titovu spavaću sobu, objasnivši da mu vjerujem na riječ i da mi nijesu potrebni dokazi. Bilo bi opasno da sam pokazao da mu ne vjerujem. A i ne bi bilo ni fer.

 *Zašto je Tito baš vas pozvao?
KAPIČIĆ: Zato što sam radio u UDB-i i zato što je u mene imao povjerenja. “Druže Tito, ako ste me pozvali da vam dam savjet, najprije moram da kažem da sam spreman da za vas poginem kada god to od mene budete tražili” – rekao sam uzbuđeno. “Ali, mislim da treba da razmislite o nekim stvarima. Znate da je Aleksandar Ranković Srbin koga srpski komunisti veoma cijene i poštuju. Ne znam kako će to Beograd da primi. Drugo, siguran sam da nikada nije postojao Srbin koji vas je cijenio, volio i poštovao kao naš drug Marko. I treće, u inostranstvu će, bojim se, biti postavljeno pitanje – zašto se ponovo cijepa jugoslovensko rukovodstvo?”

*Kako je Tito na to reagovao?
KAPIČIĆ: Slušao je. Rekao sam i da mislim kako bi trebalo organizovati partijski plenum na kome bi sve ove stvari bile raspravljene. “Ako Ranković na tom plenumu bude tražio vašu smjenu” - kazao sam – “onda odluku treba prepustiti plenumu, a ne vama lično. Oni će biti odgovorni za posledice. Vi ste, druže Tito, isuviše značajna ličnost da bi pred istorijom rizikovali makar jedan pogrešan potez”.
(...)

Nakon nekoliko dana, Tito me je ponovo pozvao. Sastanku održanom u bašti Titove vile, osim nas dvojice, prisustvovala je i Jovanka Broz. Razgovarali smo o ljudima u UDB-i: ko su, na koga se može osloniti i, ako je zaista krenula neka zavjera protiv Tita, ko bi sve u to mogao biti uključen ... Dao sam mu kadrovsku strukturu službe. Tito se složio da određeni vodeći ljudi mogu da ostanu na svojim mjestima, ali je dodao da će neki morati da ih napuste.

*Da li se Jovanka Broz uključivala u razgovor?
KAPIČIĆ: Nije. (...)

*Da li je Ranković zaista prisluškivao Tita?
KAPIČIĆ: Tito je tvrdio da jeste. Ne znam ... To niko ne zna. Lično mislim da nije.

*Zašto je onda Tito tako nešto tvrdio?
KAPIČIĆ: Nije mi rekao odakle mu takve informacije. Oslanjao se na postojanje prislušnih aparata u spavaćoj sobi, kabinetu ... To je stvar koja nikada nije dokazana. (...)

*Jeste li Rankovića nekada kasnije sreli?
KAPIČIĆ: Ranković je odjednom nestao iz javnosti, potonuo. Sreo sam ga u beogradskom hotelu Metropol. On i supruga Slavka su sjedjeli za stolom. Pozdravili smo se, izljubili. Htio sam da mu kažem o čemu sam razgovarao sa Titom.

“Nemoj da trošiš riječi” – prekinuo me je. “Sve znam, Jova, i hvala ti do groba. Znao sam da si dobar čovjek na koga se mogu osloniti”.

Kada je 1983. umro, otišao sam u kuću porodice Ranković. Familija je govorila da neće dozvoliti da se od te sahrane pravi cirkus.

*A napravljen je ... Po zvaničnom izvještaju UDB-e, 108 hiljada ljudi je prisustvovalo sahrani!
KAPIČIĆ: Porodica je htjela da ga sahrani u Draževcu, selu odakle je Ranković poticao. Zamolio sam Slavku Ranković da sačeka, da razmisli; rekao sam joj da je njen suprug bio veliki čovjek i da Politika o Aleksandru Rankoviću ne bi tako pisala da je u tadašnjem srpskom rukovodstvu postojao negativan odnos prema njemu. Sjutradan je odlučeno da se napravi veliki pogreb, a general u penziji, Mutapović, određen je da se sa Aleksandrom Rankovićem oprosti u ime Saveza boraca. Bilo mi je žao što mene nijesu odredili.

Mystery train: Aleksandar Ranković i Jovo Kapičić 
Photo: Arhiva TN

*Prisustvovali ste sahrani?
KAPIČIĆ: Naravno. U jednom trenutku, ogromna masa okupljenih je počela da skandira mrtvom Rankoviću. Začuo se strahoviti huk: Leko, Leko, Leko ... Jezivo! Bila je to demonstracija.

*Kakva?
KAPIČIĆ: Srbi su Rankovića smatrali spasiocem. Bio je simbol.

*Čega? Srpskog nacionalizma?
KAPIČIĆ: To se kasnije nadogradilo.

*Da li je Ranković bio nacionalista?
KAPIČIĆ: Ranković je prije svega bio komunista. (...) Tačno je da se zalagao za centralizam, ali ne mislim da je bio nacionalista. Kasnije je proglašen nacionalistom.

*Kao istorijsku ličnost, kako ga ocjenjujete?
KAPIČIĆ: Za naše vrijeme, za onaj sistem, Ranković je bio dragocjena ličnost. Nije bio obrazovan, nije se bavio teorijom države i društva, ali je bio komunista, antifašista, partizan, časna i poštena ličnost, prijatelj ljudi ... (...)

*Kako ste doživjeli Titovu smrt?
KAPIČIĆ: Znalo se da je teško bolestan, ali je njegova smrt bila veliki šok, ogromna žalost... Bio je velikan... Evo, i sad mi je teško da o tome govorim... Ko sve nije došao na njegovu sahranu! Cijeli svijet! To se ne pamti! Bio sam u toj koloni.

*Tita su kasnije optuživali da je bio “srbomrzac”; i u Hrvatskoj je isti slučaj.
KAPIČIĆ: To je najveća laž! Svi koji su učestvovali u rušenju Titove Jugoslavije su nemoralni, besprizorni ljudi.

Šetali smo jednom šumom u Karađorđevu i vrlo dobro se sjećam šta mi je Tito rekao: ”Znaš šta, Jova, moramo biti veoma zahvalni srpskom narodu za uspjeh našeg Narodnooslobodilačkog rata”. Uostalom, ako je Tito mrzio Srbe, zašto im je dao 7. jul, iako, u suštini, to nije bio datum njihovog antifašističkog ustanka?! Zbog ukupnog srpskog doprinosa, Tito je Srbima htio da oda počast, da kaže da su se prvi digli na ustanak protiv okupatora! Eto, nažalost, vidjeli ste koliko to oni danas cijene! Tito je bio veliki čovjek, slavna istorijska ličnost i jedan od svjetski priznatih antifašističkih vođa Drugog svjetskog rata. Osim nas - malih, jadnih, posvađanih i zaraćenih jugoslovenskih naroda, to Titu niko ne osporava. Napravio je veliku, pravednu državu u kojoj su svi ljudi, sve vjere i nacije bili jednaki ...
*Kada se, početkom devedesetih, ta zemlja raspala ...
KAPIČIĆ: To je bio naš najveći poraz – lični, životni, istorijski ... Kakav hoćete! Zahvaljujući srpskom nacionalizmu i Slobodanu Miloševiću, koji je stao na čelo te zločinačke politike, Jugoslavija, koja je zbog Tita i partizana uživala ogroman ugled u svijetu, raspala se u krvi i zločinima. Zapamtite: Srbija je jedina zemlja na planeti koja je zaslužila da je bombarduje Atlantski savez!

*Zašto?!
KAPIČIĆ: Samo je NATO bombama mogao biti spriječen zločin biblijskih razmjera koji je ta politika namjeravala da sprovede i na Kosovu. Srbija je najodgovornija za rat u Jugoslaviji, za zločine i nasilje koje je početkom devedesetih godina potreslo Balkan i Evropu. Velika je šteta što NATO pakt nije ranije reagovao. Možda bi na taj način mnogi teški zločini mogli bili izbjegnuti.

*Koliko dugo živite u Beogradu?
KAPIČIĆ: Od 1939, kada sam došao u Beograd na studije. Izuzmite samo period Drugog svjetskog rata, od 1941. do 1945.

*Ipak, često ste vrlo oštri i kritični prema Srbiji.
KAPIČIĆ: Ne, nikada! Oštar sam prema srpskoj nacionalističkoj politici od kraja osamdesetih na ovamo. Slobodno napišite: Crnogorac sam, borio sam se za crnogorsku državnu nezavisnost svim srcem, ali, emocionalno – nikada nijesam razdvajao Crnu Goru i Srbiju. Kao što sam se tokom Drugog svjetskog rata borio za Cetinje, Kotor ili Nikšić, na isti način sam bio spreman da poginem za slobodu Beograda ili Kragujevca. Srbi su bili moji najbolji, najbliskiji prijatelji. Aleksandar Ranković je bio jedan od njih. Sa takvim ljudima, srpskim herojima Drugog svjetskog rata, nikada nijesam imao razmirica. Kada bi ponovo došla u opasnost da bude porobljena, budite sigurni da ni moja porodica ni ja ne bismo žalili da damo život za Srbiju. Jedno je Srbija, a drugo njen nacionalsocijalistički režim! Uvijek sam bio protiv Miloševića, kao što sam uvijek bio za Srbiju.

Beograd je 27. marta 1941. poslao poruku svijetu: Bolje grob nego rob! Tu slavu su Miloševićevi ludaci htjeli da ponište. E, nemojte od mene očekivati da tako nešto podržim ...  

(KRAJ)
Jovo Kapičić: Neka nagrade izdajnike sa Golog otoka!

Idejni tvorac logora o odšteti žrtvama

http://www.kurir-info.rs/jovo-kapicic-neka-nagrade-izdajnike-sa-golog-otoka-clanak-1058917

Kurir, Slavica Tomčić, 29. 10. 2013

Ako je država spremna da im plati, neka to uradi. Što se tiče nagrada, neka prodaju svoje pantalone i cipele i nagrade izdajnike, kaže Jovo Kapičić

Besan ... Jovo Kapičić

BEOGRAD - Došlo na naplatu.

Da greške počinjene u prošlosti kad-tad stižu potomcima na naplatu, pokazuju višemilionske odštete koje država Srbija svake godine isplaćuje logorašima s Golog otoka. Tako je, prema podacima Ministarstva pravde, država ove godine na ime odštete za boravak na Golom otoku i u zatvorima za 102 osobe isplatila oko 57.300.000 dinara.

Još sporazuma

Najgore je što ovaj iznos nije konačan, već će u polupraznoj državnoj kasi morati da se nađe novca za obeštećenje za još 127 osoba. To znači da će ukupna svota koja će biti isplaćena u toku ove godine za odštete po ovom osnovu preći 100 miliona dinara.

Ako se tome doda i iznos od 16,5 miliona dinara, koliko je na ime odštete za Goli otok i zatvore država isplatila za 20 osoba prošle godine, nije teško izračunati da će budžet u ovu svrhu ukupno biti olakšan za 118,8 miliona dinara. Prema jučerašnjem srednjem kursu evra, to je više od 1.041.191,94 miliona evra.

Nekadašnji general Udbe Jovo Kapičić, koji se smatra idejnim tvorcem Golog otoka, kaže za Kurir da, ako je država spremna da golootočanima plati odštetu, on nema ništa protiv.

- Neka ih proizvedu u heroje. Dobro je biti izdajnik i biti dobro plaćen. Ako je država spremna da im plati, neka to uradi. Ja ih nisam ni hapsio ni oslobađao, a što se tiče nagrada, neka prodaju svoje pantalone i cipele i nagrade izdajnike. Ako imaju para, neka daju, nemam ništa protiv - kaže Kapičić.

Mala odšteta

Miroslav Manić, sekretar neformalnog udruženja „Goli otok“, negira da je golootočanima isplaćeno toliko novca.

- Samo 15 golootočana je dobilo odštetu, i to 700 dinara po danu provedenom na Golom otoku. Oni su se bunili da je to malo, ali na kraju su pristali. Svi oni su u proseku proveli po dve godine na Golom otoku. 

Ostalo su kriminalci koje hapse, drže ih po 50 dana pa ih puste i plate im 50 evra po zatvorskom danu. Bezobrazluk je što ih sve trpaju u isti koš. Golootočanima plaćaju 700 dinara po zatvorskom danu, a duševni bol koji su pretrpeli je neprocenjiv - kaže Manić i dodaje da je još oko 200 logoraša ili članova njihovih porodica podnelo zahtev za odštetu.

Logor... Zatvor na Golom otoku

[image: image12.jpg]GODINA BROJZAHTEVA  BROJDANANA  ISPLACENI
ZAODSTETU GOLOM OTOKU IZNOS
2008. 452 6.924 17.581.000
2009. 528 2722 7644.000
2010. 572 3.051 7.517.500
2011. | 574 4149 25.061.400
2012. 607 2.355 6.424.000
dojuna2013. | 430 5419 25.045.000
Ukupno: 3163 24,620 89.272.900

* Podaci Ministarstva pravde





'RANKOVIĆ JE NA GOLI OTOK SLAO UGLAVNOM SRBE' Bivši šef UDBE Jovo Kapičić

Jutarnji list, 25. 8. 2013

Kapičić smatra da je Rankovićeva navodna rehabilitacija nepotrebna jer, kako kaže, on nije bio zločinac, nego je razriješen dužnosti ministra policije i šefa UDBE.

BEOGRAD - Jovo Kapičić, nekadašnji šef UDBE, narodni heroj i desna ruka Aleksandra Leke Rankovića, nekadašnjeg šefa UDBE i ministra unutrašnjih poslova, tvrdi da nije točna ocjena srpskog premijera Ivice Dačića, koji je prije nekoliko dana rekao da bit Rankovićeve smjene na Brionskom plenumu 1966. „nisu bile lažne optužbe o prisluškivanju Tita, nego politika usmjerena protiv Srbije i srpskog naroda“.

- Ranković nije bio nacionalist, nego se borio protiv njih. On je gledao na sve narode kao na ljude i, uostalom, on je zajedno s Titom stvorio Jugoslaviju. Njemu su namjestili tu smjenu, a ko je to učinio, ne može nitko odgonetnuti. Neki kažu da su Rusi htjeli srušiti Tita preko Rankovića, drugi da su Hrvati i Slovenci htjeli smanjiti utjecaj Srbije - tvrdi Kapičić srpski za Kurir.
O tome da Ranković nije bio nacionalist svjedoči i činjenica da je kao glavni čovjek UDBE na Goli otok poslao najveći broj Srba i Crnogoraca.

Kapičić smatra da je Rankovićeva navodna rehabilitacija nepotrebna jer, kako kaže, on nije bio zločinac, nego je razriješen dužnosti ministra policije i šefa UDBE.

- Nije istina da je Ranković žrtva Titove mržnje prema Srbima. Tito nije mrzio Srbe. Ne bi živio u Beogradu da ih je mrzio, niti bi bio ovdje sahranjen - kaže Kapičić.

Kapičić je ispričao i kako je tekao razgovor između njega i Tita neposredno prije nego što je 1966. godine Ranković razriješen svih funkcija.

- Tito je zvao mene na razgovor zato što sam bio čovjek od povjerenja, čovjek koji je bio u UDBI i Rankovićeva desna ruka i osobni prijatelj. Sreo sam se s njim u njegovom kabinetu u Užičkoj 15 i video sam jednog čoveka koji je bio van sebe. Šetao je gore-dole kao lav u kavezu. Kad se malo smirio, rekao mi je: „Znaš, Jova, meni Ranković sprema državni udar, hoće me skinuti s vlasti!“ Pitao me je što mu je činiti. Rekao sam Titu da ja u to ne mogu povjerovati jer mu Ranković nikad nije želio bilo kakvo zlo. Rekao sam mu i da ću poginuti za njega, ali da ne mogu ništa drugo da kažem, osim da je Ranković njegovo ime uvjek pominjao s poštovanjem i želio mu da što duže živi, radi i vodi Jugoslaviju - priča Kapičić.

Tito ga je potom odveo u spavaću sobu u kojoj je spavao s Jovankom i pokazao uređaje za prisluškivanje ispod kreveta.

- „Šta to znači? Hajde, reci što treba učiniti, ti si šef Udbe“, inzistirao je Tito na odgovoru. Savjetovao sam mu da umjesto javnog optuživanja Rankovića sazove plenum na kojem bi to pitanje bilo razmotreno. Tito je to prihvatio i taj plenum je sazvan - kaže Kapičić.

Kapičić dalje priča da su na tzv. Brijunskom plenumu svi delegati, osim Rankovićevog prvog pomoćnika Stefanovića, glasali za Rankovićevu smjenu.

- E, to je bila ta naša komunistička šablona i vrijeme jednoumlja. Nitko se nije usudio usprotiviti Titovoj odluci - kazao Kapičić za Kurir.
Jovo Kapičić: Ranković je uglavnom Srbe slao na Goli otok!

Nekadašnji šef Udbe za Kurir svedoči o bivšem ministru unutrašnjih poslova

Kurir, Marija Maleš, 25. 8. 2013

http://www.kurir-info.rs/jovo-kapicic-rankovic-je-uglavnom-srbe-slao-na-goli-otok-clanak-951749
Ranković nije bio nacionalista, nego Jugosloven i komunista, i drugi posle Tita, pa zato ne stoji teza da je iza njegove smene stajala inauguracija antisrpske politike, kaže za Kurir nekadašnji general Udbe

[image: image14.jpg]



Ni danas ne zna ko je Rankoviću namestio prisluškivanje ... Jovo Kapičić

BEOGRAD - Leka je bio komunista, a ne nacionalista.

Jovo Kapičić, nekadašnji šef Udbe, narodni heroj i desna ruka Aleksandra Leke Rankovića, nekadašnjeg šefa Udbe i ministra unutrašnjih poslova, tvrdi da nije tačna ocena premijera Ivice Dačića, koji je pre nekoliko dana rekao da suština Rankovićeve smene na Brionskom plenumu 1966. „nisu bile lažne optužbe o prisluškivanju Tita, nego politika usmerena protiv Srbije i srpskog naroda“.

Rehabilitacija suvišna

- Ranković nije bio nacionalista, nego se borio protiv njih. To su kafanske priče! On je gledao na sve narode kao na ljude i, uostalom, on je zajedno s Titom stvorio Jugoslaviju. Njemu su namestili tu smenu, a ko je to učinio, ne može niko da odgonetne. Neki kažu da su Rusi hteli da sruše Tita preko Rankovića, drugi da su Hrvati i Slovenci hteli da smanje uticaj Srbije - tvrdi Kapičić.

Ali, kako ističe, o tome da Ranković nije bio nacionalista, između ostalog, svedoči i činjenica da je kao glavni čovek Udbe na Goli otok poslao najveći broj Srba i Crnogoraca.
Kapičić smatra da je Rankovićeva navodna rehabilitacija nepotrebna jer, kako kaže, on nije bio zločinac, niti je bio osuđen na robiju poput Milovana Đilasa Đide, nego razrešen dužnosti ministra policije i šefa Udbe.

Konsultacije s Titom

- Odakle sad njima da treba praviti rehabilitaciju protiv Rankovića? Nije istina da je Ranković žrtva Titove mržnje prema Srbima. Tito nije mrzeo Srbe. Ne bi živeo u Beogradu da ih je mrzeo, niti bi bio ovde sahranjen - kaže Kapičić.

Kapičić je ispričao i kako je tekao razgovor između njega i Tita neposredno pre nego što je 1966. godine Ranković razrešen svih funkcija.

- Tito je zvao mene na razgovor zato što sam bio čovek od poverenja, čovek koji je bio u Udbi i Rankovićeva desna ruka i lični prijatelj. Sreo sam se s njim u njegovom kabinetu u Užičkoj 15 i video sam jednog čoveka koji je bio van sebe. Šetao je gore-dole kao lav u kavezu. Kad se malo smirio, rekao mi je: „Znaš, Jova, meni Ranković sprema državni udar, hoće da me skine s vlasti!“ Pitao me je šta treba da uradi. Rekao sam Titu da ja u to ne mogu da poverujem jer mu Ranković nikad nije želeo bilo kakvo zlo. Rekao sam mu i da ću poginuti za njega, ali da ne mogu ništa drugo da kažem, osim da je Ranković njegovo ime uvek pominjao s poštovanjem i želeo mu da što duže živi, radi i vodi Jugoslaviju - priča Kapičić.

Komunistički šablon

Kapičić dalje priča kako ga je Tito, zatim, odveo u spavaću sobu u kojoj je spavao s Jovankom i pokazao prislušne aparate ispod kreveta.

- „Šta to znači? Hajde, reci šta treba da se radi, ti si šef Udbe“, insistirao je Tito na odgovoru. Savetovao sam mu da umesto javnog optuživanja Rankovića da je nekakav zaverenik sazove plenum na kojem bi to pitanje bilo razmotreno. Tito je to prihvatio i taj plenum je sazvan - kaže Kapičić.

Kapičić dalje priča da su na tzv. Brionskom plenumu svi delegati, osim Rankovićevog prvog pomoćnika Stefanovića, glasali za Rankovićevu smenu.
- E, to je bio taj naš šablon komunistički i vreme jednoumlja. Niko se nije usudio da se usprotivi Titovoj odluci - kaže Kapičić.

Ranković je kao glavni čovek Udbe na Goli otok poslao najveći broj Srba i Crnogoraca

OKVIR 1

Sa Đidom sam pričao o lovu

Kapičić kaže da bi rehabilitacija Milovana Đilasa Đide imala smisla pošto je Đilas, pored toga što je isključen iz CK KPJ, robijao zbog svojih ideja.
- Milovan Đilas Đido mi je takođe bio odličan prijatelj. Kad je napisao onaj sporni tekst u Novoj misli, zvali su me telefonom da pitaju da li sam pročitao tekst. Rekao sam da nisam, nego da je pročitala moja žena. Pitali su da li se moja žena slaže s tekstom. Rekao sam da se ona ne slaže, kao i da se ja ne slažem, jer nas je u tom tekstu predstavio kao drugu klasu. Međutim, kad je izašao iz zatvora, posećivali smo se i pričali mahom o privatnim stvarima, poput lova, a manje o politici - rekao je Kapičić.

OKVI2

Za Jovanku sam bio „naš Jova“

Kad sam odlazio kod Tita i Jovanke, ona je uvek govorila: „Evo naš Jova“. Poslednji put smo se čuli prošle godine kad me je zvala da kaže da nije istina to što sam objavio u knjizi. A zapravo sam zapisao reči Vladimira Popovića, nekadašnjeg šefa kabineta, koji mi je ispričao da ga je Tito odstranio iz rezidencije jer se sporečkao zbog nekog poklona. Jovanka me je pozvala da kaže da to nije istina - ispričao je Kapičić.

